KIRJALLINEN KYSYMYS E-0030/03 esittäjä(t): Konstantinos Hatzidakis (PPE-DE) komissiolle. Kreikan sähkölaitos ja uusien sähköntuotantoyksiköiden rakentaminen.



Virallinen lehti nro 192 E , 14/08/2003 s. 0148 - 0149



KIRJALLINEN KYSYMYS E-0030/03 esittäjä(t): Konstantinos Hatzidakis (PPE-DE) komissiolle (21. tammikuuta 2003) Aihe: Kreikan sähkölaitos ja uusien sähköntuotantoyksiköiden rakentaminen Vastauksessaan kirjalliseen kysymykseeni P-1459/02(1) komissio totesi edellyttävänsä kaikilta EU:n integroituneilta sähkölaitosyrityksiltä kirjanpidon täydellistä eriyttämistä tuotannon, kuljetusten ja jakelun suhteen. Vastauksessaan myöhempään suulliseen kysymykseeni (H-0794/02(2)) komissio viittasi seitsemän yksityisen yhteenliittymän rahoitusvaikeuksiin yhteensä 2 000 MW:a tuottavien uusien sähköntuotantoyksiköiden rakentamisessa. Samassa vastauksessa komissio painottaa tarvetta taata 500600 MW:n lisäkapasiteetti vuoteen 2005 mennessä, jotta sähköntoimitusten turvallisuuteen liittyvät ongelmat saadaan ratkaistua Kreikassa. 1. Onko Kreikan sähkölaitos (DEI) esittänyt kirjanpitonsa eriyttämistä? 2. Mistä yksityisten yhteenliittymien rahoitusvaikeudet johtuvat, ja ennen kaikkea liittyvätkö nämä vaikeudet mahdollisesti polttoaineiden markkinahintoihin, kun on kyse seitsemän uuden sähköntuotantoyksikön toiminnan käynnistämisestä? 3. Onko Kreikalla lähivuosina todennäköisesti edessään ongelmia sähköntoimitusten turvallisuudessa, kun otetaan huomioon, että toistaiseksi ei ole taattu 2 000 MW:n kapasiteettia, puhumattakaan 500600 MW:n lisäkapasiteetista? (1) EYVL C 277 E, 14.11.2002, s. 209. (2) Kirjallinen vastaus 17. joulukuuta 2002. Loyola de Palacion komission puolesta antama vastaus (24. helmikuuta 2003) 1. Kreikan kehitysministeriö on ilmoittanut komissiolle 4. joulukuuta 2002 päivätyllä kirjeellään seuraavaa: a) Public Power Corporation SA -yritys toimitti 15. huhtikuuta 2002 alan sääntelyviranomaisille eriytetyt kirjanpitotiedot eri toiminnoistaan vuodelta 2001. b) Sääntelyviranomaiset pyysivät 24. lokakuuta 2002 yritystä toimittamaan tiedot uudelleen tietyin selvennyksin ja muutoksin. Määräaika tarkennettujen kirjanpitotietojen toimittamiselle oli 16. joulukuuta 2002. Komissio on pyytänyt Kreikan viranomaisilta varmistusta siitä, että tiedot on toimitettu, sekä alan sääntelyviranomaisten lausuntoa näistä tarkennetuista kirjanpitotiedoista. 2. Komissio ei voi antaa tietoa itsenäisistä yksityisyrityksistä koostuvien konsortioiden taloudellisista vaikeuksista, koska tällaiset tiedot ovat liikesalaisuuksia, eivätkä näin ollen komission saatavilla. Yleisesti ottaen on kuitenkin totta, että pankit ja muut rahoituslaitokset ovat haluttomia rahoittamaan uutta sähköntuotantokapasiteettia ellei sekä lainsäädännöllinen että taloudellinen tilanne ole vakaa. Tähän liittyy tietysti myös öljyn hinnan vakaus. 3. Totta on, että Kreikassa voi tulevina vuosina olla pula sähköntarjonnasta, ellei uusia tuotantolaitoksia rakenneta. Tähän liittyen komissio on äskettäin pyytänyt lisätietoja edistymisestä uuden, nykyistä lakia 2773/1999 muuttavan lain säätämisessä, jossa pyrkimyksenä on helpottaa uusien riippumattomien sähköntuotantoyhtiöiden tuloa Kreikan energiamarkkinoille.